Predkladacia správa

Návrh zákona o zvýšení dôchodkov v roku 2003 a o zmene a doplnení niektorých zákonov v oblasti sociálneho zabezpečenia je predkladaný ako iniciatívny návrh mimo Plánu legislatívnych úloh vlády Slovenskej republiky na rok 2003 na základe očakávaného  naplnenia  podmienok  na  zvyšovanie dôchodkov podľa   § 9 zákona č. 46/1991 Zb. o zvyšovaní dôchodkov v znení neskorších predpisov, podľa ktorého sa starobné dôchodky, invalidné dôchodky, čiastočné invalidné dôchodky, dôchodky za výsluhu rokov, vdovské dôchodky a sirotské dôchodky zvýšia, ak sa podľa údajov vykázaných Štatistickým úradom Slovenskej republiky zvýšili životné náklady aspoň o 10 % alebo priemerná mzda v hospodárstve Slovenskej republiky aspoň o 5 %, a to najskôr po uplynutí troch mesiacov od predchádzajúceho zvýšenia dôchodkov.
Posledné zvýšenie dôchodkov sa vykonalo s účinnosťou od 1. júla 2002 na základe zákona č. 306/2002 Z. z. o zvýšení dôchodkov v roku 2002, o úprave dôchodkov priznaných v roku 2003 a o zmene a doplnení niektorých zákonov v oblasti sociálneho zabezpečenia. Pri zohľadňovaní očakávaného vývoja sledovaných ukazovateľov bude podmienka na zvýšenie uvádzaných dôchodkov naplnená u ukazovateľa priemernej mesačnej mzdy v hospodárstve Slovenskej republiky. Podmienka 5 %-ného rastu priemernej mesačnej mzdy v hospodárstve Slovenskej republiky podľa dikcie a interpretácie zákona bude naplnená podľa očakávaných výsledkov za II. štvrťrok 2003.
	Navrhované zvýšenie dôchodkov o 5 % sa bude vzťahovať na tie skupiny dôchodkov, ktoré sú vymedzené v § 1 zákona č. 46/1991 Zb. o zvyšovaní dôchodkov, t. j. na starobné dôchodky, invalidné dôchodky, čiastočné invalidné dôchodky, dôchodky za výsluhu rokov, vdovské dôchodky  a sirotské dôchodky.
	Predloženým návrhom zákona sa menia a dopĺňajú aj ustanovenia zákona                č. 100/1988 Zb. o sociálnom zabezpečení v znení neskorších predpisov (Čl. II), ktoré sa týkajú najvyššej výmery úhrnu dôchodkov vyplácaných v súbehu, úpravy poskytovania vdovského dôchodku po splnení ďalších podmienok, a to tak, aby vdove nevznikol nový nárok na vdovský dôchodok, ale sa jej len obnoví výplata už skôr priznaného vdovského dôchodku a aj prechodné ustanovenia vo vzťahu k zákonu č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov.
	Návrh zákona bol predmetom medzirezortného pripomienkového konania podľa čl. 9 Legislatívnych pravidiel vlády Slovenskej republiky.
	Návrh zákona bol prerokovaný v Rade hospodárskej a sociálnej dohody Slovenskej republiky 15. apríla 2003, ktorá odporučila ministrovi práce, sociálnych vecí a rodiny Slovenskej republiky predložiť návrh zákona na rokovanie vlády Slovenskej republiky.
Na rokovanie vlády Slovenskej republiky sa predkladá nové znenie návrhu zákona, v ktorom sú zapracované pripomienky Legislatívnej rady vlády Slovenskej republiky. 

Vyhlásenie

Ministerstva práce, sociálnych vecí a rodiny Slovenskej republiky

	Návrh zákona o zvýšení dôchodkov v roku 2003 a o zmene a doplnení niektorých zákonov v oblasti sociálneho zabezpečenia sa predkladá na rokovanie vlády Slovenskej republiky bez rozporov.